钦定古今图书集成/明伦汇编/闺媛典/第115卷 > 谢烈妇赞 前人
## 钦定古今图书集成/明伦汇编/闺媛典/第115卷 > 谢烈妇赞 前人

谢烈妇芾，婺之金华人。年十三，适兰谿吴履。奉尊章，
处宗族以礼，性勤而刚，事非义，毅然执弗行。鞠抚众
鶵，纫箴补缀，常至夜分，虽血贯指不自宁。履贫而宦
游，家政一听，芾能弗坠。戊戌春三月，西师破睦州，游
骑日压境上，芾惧急，谓履曰：“妾闻西师铁骑逾十万
数，出则尘埃蔽天，白日为黄，既得睦，必东窥婺，谓其
不至者妄也。卿读书号男子，宜察知之。妾衰瘦如鬼，
旦暮祸及，决不能挈弱幼远遁。曷若先买舟东下为
上计，否则归妾母家。母家南有池，即有急，以身餧鱼
鳖尔。”履重于行，绐曰：“勿恐，有履在也。”冬十月二日丁
卯，履出城南，芾复申前言，且祝履曰：“宜急，旋稍缓，无
及矣。”履复答如初。越四日辛未，芾见溃军被血衣，东
奔不绝，谓媵人曰：“事急矣，候鸡再号”，裹粮挟季女以
东。媵人负小儿以从。明日壬申，力惫甚，芾犹手牵女，
且行且泣曰：“汝父不得复见矣，吾与汝死即死耳，身
不可失也。”遂避入金华山中。媵人后视芾，不相及，弃
小儿道上，亦泣去。已而游兵四至，赤帜遍山泽，东西
作呼啸声，掳女，妇无筭，芾度不可免，力疾扪萝而上，
抱女投崖下死。履归求之，浃日始得尸。母与女相向，
其貌如生时。呜呼！人极之所由建者，三纲也。使臣子
之于君父，皆如芾之弗畔其夫，国家安有丧乱之祸
哉！呜呼！世之号士君子者，平居暇日，高自称誉曰：“我
学周公、仲尼之道”，一旦君父有难，辄或窜或伏，不翅
狐兔，是妇人女子之弗如，抑又何说也？然自兵兴以
来，女妇以节著者，亦颇见之，未有若芾之烈者也。夫
岂乐死恶生者哉？诚以义塞于内，与其生而抱愧，宁
若死而就安。推其所志，神明可通，金石可贯，衡岳之
层云可开，非细故也。彝伦风教，于是所系为甚重。濂故为文道其事。呜呼！彼有家而奉箕帚者，“孰非人妇？
孰非人妇哉？”赞曰：“戊戌之变，濂女弟㜪亦以秉节沉
渊死后烈妇特三十有六日尔。濂悲之，泪落弗止。闻
有如间者，必谨叩之，或历其地以访焉。间尝过金华
山中，问烈妇投崖处，悲风四集，林木怒立，犹凛凛有
生气。岂其贞魂烈魄犹足以感人耶？烈妇虽死，其弗
死矣夫！”